b'\n_START_ARTICLE_\nMestna avtobusna linija \xc5\xa1t. 28 (Ljubljana)\n_START_PARAGRAPH_\nMestna avtobusna linija \xc5\xa1tevilka 28 Kajuhova \xe2\x80\x93 Sostro \xe2\x80\x93 Mali Lipoglav je bila ena izmed avtobusnih linij javnega mestnega prometa v Ljubljani. Potekala na jugovzhodnem mestnem obrobju v smeri zahod - vzhod. Del linije na odseku od Sostra do Malega Lipoglava je potekal skozi gozd ob potoku Reka po ovinkasti cesti, vzpenjajo\xc4\x8di se v hrib. Kon\xc4\x8dno postajali\xc5\xa1\xc4\x8de je tako bilo 240 metrov vi\xc5\xa1je od izhodi\xc5\xa1\xc4\x8da v Ljubljani.\n_START_SECTION_\nZgodovina\n_START_PARAGRAPH_\nPrimestna avtobusna proga Ljubljana \xe2\x80\x93 Podlipoglav \xe2\x80\x93 Mali Lipoglav, odprta leta 1970, je sprva obratovala ob delavnikih in sobotah. Zaradi upada \xc5\xa1tevila potnikov so v za\xc4\x8detku 90. let 20. stoletja ukinili sobotne vo\xc5\xbenje in ve\xc4\x8derna odhoda ob 19.15 iz Lipoglava ter ob 20.15 iz Ljubljane. Vozni red se na progi razen nekaterih minutnih popravkov zatem skorajda ni spreminjal. Opaznej\xc5\xa1a sprememba se je zgodila leta 2008, ko so prvi jutranji odhod z Lipoglava prestavili s 5.00 na 6.00. Linija je bila vsa leta v sklopu medkrajevnega potni\xc5\xa1kega prometa (medkrajevna linija), ker pa njena trasa poteka samo znotraj ob\xc4\x8dinskih meja Mestne ob\xc4\x8dine Ljubljana, je bila maja 2009 preregistrirana v mestno avtobusno linijo ter pre\xc5\xa1tevil\xc4\x8dena iz linije \xc5\xa1t. 67 v linijo \xc5\xa1t. 28. Konec junija istega leta je bila ob uvedbi poletnega voznega reda linija skraj\xc5\xa1ana do Vev\xc4\x8d oz. Sostrega, 1. septembra pa je bila ponovno podalj\xc5\xa1ana po delu nekdanje trase do Kodeljevega._NEWLINE_V taki obliki je linija obratovala do 3. februarja 2014, ko so jo podalj\xc5\xa1ali za 600-metrov od Kodeljevega do toplarne; izravnava voznega \xc4\x8dasa je na postajali\xc5\xa1\xc4\x8du Kajuhova. Potnikom je tam omogo\xc4\x8deno prestopanje na \xc5\xa1e ve\xc4\x8d avtobusnih linij, ki peljejo v center mesta._NEWLINE_Z uvedbo poletnih redov 26. junija 2014, se je spremenil potek linije med poletnimi po\xc4\x8ditnicami. Vzpostavila se je linija 28V, ki obratuje na relaciji Kajuhova \xe2\x80\x93 Vev\xc4\x8de \xe2\x80\x93 Mali Lipoglav in ne mimo \xc5\xa1tepanjskega naselja. Linija 28V je z uvedbo zimskih voznih redov septembra 2014 prenehala z obratovanjem._NEWLINE_1. septembra 2016 sta bili liniji 28 in 29 zdru\xc5\xbeeni v enotno linijo \xc5\xa1t. 26 (Mali Lipoglav \xe2\x80\x93 Sostro \xe2\x80\x93 Tuji Grm). Potnikom je omogo\xc4\x8den prestop na mestno avtobusno linijo \xc5\xa1t. 13 in 24 v Sostrem.'